Hoe moet ek as Christen leef? - www.bybelkennis.co.za
My geliefdes, julle was altyd gehoorsaam wanneer ek by julle was (Filippense 2:12). Paulus het vir hulle 'n goeie voorbeeld gestel en hulle bemoedig. Daarom sê Paulus vir die Filippense: Des te meer moet julle gehoorsaam wees nou dat ek nie daar is nie (2:12). Kan hulle dit doen? Ja: want dit is God wat julle gewillig en bekwaam maak om sy wil uit te voer (2:13).
Paulus verduidelik ook die stappe wat hierdie gelowiges moet neem om vir Christus te lewe:
Hulle moet saam met al die ander gelowiges in volkome eensgesindheid standvastig saamstry vir die geloof in die evangelie 1:27 – 30).
Onthou wat Christus vir hulle aan die kruis gedoen het: En toe Hy as mens verskyn het, het Hy Homself verder verneder deur die gestalte van 'n slaaf aan te neem en aan mense gelyk te word (2:5 – 11).
Hulle was bly in die Here vir die werk wat Hy in en deur hulle gedoen het.
Hulle moes op die doelwit fokus: Ek span my in om by die wenstreep te kom (3:12 – 14).
Hulle rig hulle gedagtes op dit wat goed is: Verder, broers, alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deug of lofwaardige saak daar ook mag wees – daarop moet julle julle gedagtes rig (4:8 – 9).
Hulle moet tevrede wees met wat hulle het – ek het geleer om my in alle omstandighede te behelp (4:10 – 13).
Hulle moet diegene in nood help (4:14 – 19).
Ons raak maklik van ander afhanklik vir ons geestelike groei en motivering. Die Christelike lewe is altyd afhanklik van die verhouding tussen die individuele gelowige en sy Here. Ons moet slegs op Christus en die Heilige Gees vertrou vir ons geloof. Fokus op Christus; bid gereeld; lees die Bybel gereeld; pas God se woord in jou lewe toe.